युवा सेवाएं एवं खेल मंत्री गोविंद सिंह ठाकुर ने कहा यूथ ओलिम्पिक के लिए बैंकॉक में संपन्न क्वालीफायर मुकाबले में 3000 मीटर दौड़ में दूसरा स्थान प्राप्त कर प्रदेश की बेटी सीमा ने न केवल प्रतिष्ठित यूथ ओलिम्पिक के लिए क्वालीफाई किया है, अपितु प्रदेश का नाम भी गौरवान्वित किया है। उन्होंने कहा कि प्रदेश सरकार सीमा को बेहतर प्रशिक्षण सुविधाएं उपलब्ध करवाएगी, ताकि वह भविष्य में अंतर्राष्ट्रीय स्तर पर और बेहतर प्रदर्शन कर प्रदेश व देश का नाम ऊंचा कर सके। मंत्री ने कहा कि प्रदेश का युवा सेवाएं एवं खेल मंत्री होने के नाते वह सरकार की ओर से सीमा को सहायता प्रदान करेंगे।